เงินบาทปิดตลาด 30.73/75
ธนาคารกรุงเทพ รายงาน เงินบาทปิดตลาด 30.73/75 ปรับตัวแข็งค่าเล็กน้อย รอดูผลประชุมเฟด
21 ก.ย. 2553

ธนาคารกรุงเทพ รายงาน เงินบาทปิดตลาด 30.73/75 ปรับตัวแข็งค่าเล็กน้อย รอดูผลประชุมเฟด
นักบริหารเงินจากธนาคารกรุงเทพ เปิดเผยว่า เงินบาทปิดตลาดเย็นนี้อยู่ที่ระดับ 30.73/75 บาท/ดอลลาร์ ปรับตัวแข็งค่าเล็กน้อยจากเปิดตลาดช่วงเช้าที่ระดับ 30.75/79 บาท/ดอลลาร์ โดยเงินบาทกลับมาปรับตัวแข็งค่าในช่วงท้ายตลาดหลังจากปรับตัวอ่อนค่าต่อเนื่องจากเปิดตลาดช่วงเช้า เนื่องจากยังไม่มีปัจจัยใหม่ที่ส่งผลกระทบต่อตลาด
"เคลื่อนไหวในกรอบแคบๆ หลังมีข่าวจากแบงก์ชาติว่ายังไม่มีมาตรการออกมาในเร็วๆ นี้" นักบริหารเงิน กล่าว
นักลงทุนจับตาดูผลการประชุมธนาคารกลางสหรัฐ(เฟด) คืนนี้ถึงการปรับอัตราดอกเบี้ยที่ตลาดคาดการณ์ไว้แล้วว่าจะยังคงอัตราดอกเบี้ยไว้ในระดับเดิม แต่สิ่งที่นักลงทุนให้ความสนใจมากกว่า คือ เฟดจะมีมาตรการใดๆ ออกมาหรือไม่ เช่น มาตรการผ่อนคลายเชิงปริมาณ(Quantitative Easing) หรือ QE ด้วยการอัดฉีดสภาพคล่องเข้าสู่ตลาดการเงินผ่านการเข้าซื้อพันธบัตรรัฐบาลและตราสารหนี้ที่มีสินเชื่อที่อยู่อาศัยรองรับ(MBS) ซึ่งการดำเนินการดังกล่าวจะส่งผลให้ดอลลาร์อ่อนค่าลง หากเป็นเช่นนั้นจะทำให้เงินบาทปรับตัวแข็งค่าต่อได้อีก
"ถ้ามีเซอร์ไพร์สก็จะมีผลกระทบแรง แต่ถ้าไม่มีอะไรก็อาจจะยังคงทรงตัวในกรอบแคบๆ" นักบริหารเงิน กล่าว
สำหรับความเคลื่อนไหวของสกุลเงินหลักต่างประเทศ เงินเยนอยู่ที่ระดับ 85.49/53 เยน/ดอลลาร์ ปรับตัวแข็งค่าจากระดับ 85.63/66 เยน/ดอลลาร์ ส่วนเงินยูโรอยู่ที่ 1.3126/3128 ดอลลาร์/ยูโร ปรับลตัวแข็งค่าจากระดับ 1.3092/3096 ดอลลาร์/ยูโร
นักบริหารเงิน คาดว่า วันพรุ่งนี้เงินบาทน่าจะเคลื่อนไหวแคบๆ โดยมองกรอบไว้ที่ 30.70-30.80 บาท/ดอลลาร์